ДИРЕКТИВА 2007/50/ЕО НА КОМИСИЯТА
от 2 август 2007 година
за изменение на Директива 91/414/ЕИО на Съвета относно включване на бефлубутамид и Spodoptera exigua клетъчен полихидрозен вирус като активни вещества
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 1 от нея,
като има предвид, че:
(1)
В съответствие с член 6, параграф 2 от Директива 91/414/ЕИО на 27 юни 2000 г. Германия получи заявление от оперативна група в състав UBE Europe GmbH и Stähler Agrochemie GmbH & Co. KG (UBE Europe GmbH напусна по-късно оперативната група) за включване на активното вещество бефлубутамид в приложение I към Директива 91/414/ЕИО. Решение 2007/784/ЕО на Комисията (2) потвърждава, че досието е „пълно“ в смисъл, че би могло да се счита, че то принципно отговаря на предвидените в приложения II и III към Директива 91/414/ЕИО изисквания за данни и информация.
(2)
В съответствие с член 6, параграф 2 от Директива 91/414/ЕИО на 12 юли 1996 г., Нидерландия получи заявление от Biosys (понастоящем Certis USA) за включването на активното вещество Spodoptera exigua клетъчен полихидрозен вирус (наричано по-нататък „Spodoptera exigua NPV“) в приложение I към Директива 91/414/ЕИО. Решение 97/865/ЕО на Комисията (3) потвърждава, че досието е „пълно“ в смисъл, че би могло да се счита, че то принципно отговаря на предвидените в приложения II и III към Директива 91/414/ЕИО изисквания за данни и информация.
(3)
За посочените активни вещества е направена оценка на въздействието им върху здравето на хората и върху околната среда, в съответствие с разпоредбите на член 6, параграфи 2 и 4 от Директива 91/414/EИО, за употребите, предложени от заявителите. Определените за докладващи държави-членки са изпратили проектодоклади за оценка на веществата до Комисията съответно на 13 август 2002 г. (за бефлубутамид) и на 1 ноември 1999 г. (за Spodoptera exigua NPV).
(4)
За посочените вещества проектодокладите за оценка са разгледани от държавите-членки и Комисията, в рамките на Постоянния комитет по хранителната верига и здравето на животните. Прегледът е приключен на 15 май 2007 г. с изготвянето на преглед на Комисията за бефлубутамид и Spodoptera exigua NPV.
(5)
Направените различни изследвания показват, че продуктите за растителна защита, съдържащи въпросните активни вещества, се очаква да отговарят принципно на изискванията, определени в член 5, параграф 1, букви а) и б), и член 5, параграф 3 от Директива 91/414/ЕИО, по-специално относно употребите, които са били проучени и подробно изложени в доклада за преглед на Комисията. Затова е целесъобразно бефлубутамид и Spodoptera exigua NPV да бъдат включени в приложение I към въпросната директива, с цел да се гарантира, че във всички държави-членки разрешенията за продуктите за растителна защита, съдържащи тези активни вещества, ще се дават в съответствие с разпоредбите на посочената директива.
(6)
Без да се засягат задълженията, определени с Директива 91/414/ЕИО, като последица от включването на дадено активно вещество в приложение I, на държавите-членки следва да се предостави срок от шест месеца след включването за преразглеждане на съществуващите разрешения за продукти за растителна защита, съдържащи бефлубутамид или Spodoptera exigua NPV, за да се гарантира, че изискванията, определени с Директива 91/414/ЕИО, по-специално в член 13 от нея и съответните условия, посочени в приложение I, са изпълнени. Държавите-членки следва да преобразуват съществуващите временни разрешения в окончателни разрешения, да ги изменят или да ги отнемат в съответствие с разпоредбите на Директива 91/414/ЕИО. Чрез дерогация от горепосочения срок следва да бъде предоставен по-дълъг период за представянето и оценката на пълното досие, предвидено в приложение III за всеки продукт за растителна защита, за всяка възнамерявана употреба, в съответствие с единните принципи, определени в Директива 91/414/ЕИО.
(7)
Следователно е целесъобразно Директива 91/414/ЕИО да бъде съответно изменена.
(8)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение I към Директива 91/414/ЕИО се изменя, както е посочено в приложението към настоящата директива.
Член 2
1. Държавите-членки приемат и публикуват не по-късно от 31 май 2008 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и предоставят таблица на съответствието между тези разпоредби и настоящата директива.
Те прилагат тези разпоредби, считано от 1 юни 2008 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
1. Държавите-членки, в съответствие с Директива 91/414/ЕИО, когато е необходимо, изменят или отменят съществуващите разрешения за продукти за растителна защита, съдържащи бефлубутамид или Spodoptera exigua NPV като активно вещество, до 31 май 2008 г. До тази дата те, по-специално, потвърждават, че условията в приложение I към посочената директива, отнасящи се съответно до бефлубутамид или Spodoptera exigua NPV, са изпълнени, с изключение на тези, определени в част Б от вписването за активното вещество, както и че притежателят на разрешението разполага със или има достъп до досие, което отговаря на изискванията на приложение II към посочената директива, в съответствие с условията на член 13, параграф 2 от директивата.
2. Чрез дерогация от параграф 1, за всеки разрешен продукт за растителна защита, съдържащ бефлубутамид или Spodoptera exigua NPV като единствено активно вещество или като едно от няколко активни вещества, всяко от които е включено в приложение I към Директива 91/414/ЕИО, не по-късно от 30 ноември 2007 г., държавите-членки извършват повторна оценка на продукта в съответствие с единните принципи, предвидени в приложение VI към Директива 91/414/ЕИО, въз основа на досие, което отговаря на изискванията на приложение III към посочената директива, и като вземат под внимание част Б от вписването в приложение I към директивата относно бефлубутамид или Spodoptera exigua NPV. Въз основа на тази оценка те определят дали продуктът отговаря на условията, посочени в член 4, параграф 1, букви б), в), г) и д) от Директива 91/414/ЕИО.
След като е определено, държавите-членки:
а)
за продукт, съдържащ бефлубутамид или Spodoptera exigua NPV като единствено активно вещество, когато е необходимо, изменят или отнемат разрешението, не по-късно от 31 май 2009 г.; или
б)
за продукт, съдържащ бефлубутамид или Spodoptera exigua NPV като едно от няколко активни вещества, когато е необходимо, изменят или отнемат разрешението най-късно до 31 май 2009 г. или до датата, определена за такова изменение или отнемане в съответната директива или директиви, по силата на която/които съответното вещество или вещества са били добавени в приложение I към Директива 91/414/ЕИО, в зависимост от това коя от тези две дати е по-късна.
Член 4
Настоящата директива влиза в сила на 1 декември 2007 година.
Член 5
Адресати на настоящата директива са държавите-членки.
Съставено в Брюксел на 2 август 2007 година.